Semiulla Wafin

Semiulla Wafin (8. helmikuuta 1909 – 18. joulukuuta 1983) oli tataarilainen liikemies, johtaja, julkaisija ja kulttuurillinen vaikuttaja Tampereella. Wafin ylläpiti isänsä 1900-luvun alussa perustamaa kangaskauppaa Aleksis Kiven kadulla vuosikymmenten ajan. Wafin toimi seurakuntansa puheenjohtajana ja opetti turkin kieltä yhteisön nuorille. Hän oli mukana lahjoittamassa turkkilaista kirjallisuutta Helsingin yliopistolle 1960-luvulla. Wafin palveli jatkosodassa alikersanttina ja otti osaa Stella Polaris -operaatioon.

Elämä 

Wafin syntyi Venäjän keisarikunnan Nižni Novgorodin kuvernementin Aktukin kylässä. Hän muutti lapsena vanhempiensa kanssa aluksi Terijoelle ja lopulta Tampereelle. Keskikoulun hän suoritti klassisessa lyseossa.

Wafin meni vuonna 1925 töihin isänsä Zinnetullan kangaskauppaan "S. Wafin," joka sijaitsi Commercen talossa Aleksis Kiven kadulla. Wafinin isän kuoltua, hän toimi liikkeen toimitusjohtajana vuosina 1941-1982. Yhdessä kauppiasystävänsä Imad Samaletdinin kanssa Semiulla hankki myyntitavaraa ostosmatkoiltaan Euroopasta.

Wafin oli Tampereen Islamilaisen Seurakunnan (myöh. Tampereen tataariseurakunta) perustajajäsen sekä hallituksen jäsen vuodesta 1943. Puheenjohtajana Wafin toimi vuodesta 1951, aina kuolemaansa saakka. Hän oli lisäksi mukana perustamassa Tampereen Turkkilaista yhdistystä ja toimi vuosia sen hallituksessa.

Wafin tunnettiin henkilönä, joka pyrki omilla toimillaan kehittämään ja säilyttämään tataarikulttuuria Suomessa. Hän julkaisi äidinkielellänsä kirjoja kuten imaami Habibur-Rahman Shakirin kanssa kirjasen nimeltään "Din derésleré ve Islam tarihçese" ja taiteilija Aisa Hakimcanin kanssa uusintapainoksen alun perin Kazanissa 1908 ilmestyneestä teoksesta  "Islām dīne ḥaqq dīnder" (Islamin usko on oikea usko).

Wafin oli kiinnostunut Turkin kielestä ja opetti sitä yhteisönsä nuorille. Hän piti yhteyttä ulkomailla asuvien hengenheimolaisten kanssa kirjeitse, muun muassa kertoen heille yhteisönsä arjesta. Wafin lahjoitti vuonna 1966 yhdessä Yildiz Bedretdinin, Rafat Karataun ja Enver sekä Aliye Samaletdinin kanssa Helsingin yliopistolle turkinkielistä kirjallisuutta.

Wafinin vaimo oli Itä-Turkestanin Xinjiangissa syntynyt kiinantataari Mahrusa Allayarı (1911-1984), jonka hän tapasi opiskellessaan taloustieteitä Berliinissä. Mahrusa tunnettiin kielitaitoisena kulttuurivaikuttajana, joka muun muassa toimi Tampereen Turkkilaisen Yhdistyksen hallituksessa ja kirjoitti Ayaz İshakin Yaña Milli Yul -lehteen nimimerkillä "M. Wafa". Berliinissä Mahrusa kouluttautui hammaslääkäriksi ja tätä ennen opiskeli Istanbulissa. Mahrusan isä oli varakas maanomistaja Zakircan Allayarı (ent. Aldargarov), joka veljensä Siddikin kanssa muun muassa perusti kirjastoja.

Wafin ja hänen vaimonsa on haudattu Kangasalan Vatialan hautausmaalle. Wafineilla oli lapset Batu, Urhan ja Fuat. Wafinin isä Zinnetulla oli tullut ensimmäisen kerran Suomeen enonsa Mustafa Ismailin luo vuonna 1900. Menestyksekkään liikkeensä hän perusti 1910. Äiti-Möshfikaa on kuvailtu nimellä "kansan äiti".

Semiullan pojanpoika on nykyinen (2023) Tampereen tataariseurakunnan puheenjohtaja, yrittäjä Vahit Wafin. Hän ylläpitää Helsingissä Fredrikinkadulla vaimonsa Tinetin kanssa liikettä Mattocenter. Korumuotoilija Ildar Wafin on heidän poikansa.

Jatkosodassa 

Jatkosodassa alikersantti Wafin toimi seuraavissa yksiköissä: Jalkaväen Koulutuskeskus 11, Kenttä- tykistörykmentti 14, 6. Prikaatin II Patteristo, Kenttätykistörykmentti 6 ja Päämajan Tiedusteluosasto 2. Kun sota päättyi, hän osallistui Stella Polaris -operaatioon ja vuonna 1943 joulukuussa hänelle myönnettiin VM.2. -mitali.

Versioita nimestä 
Semiulla Wafin / Vafa.

Tataarin kirjakielellä Сәмигулла Вафин; Sämiğulla / Səmiğulla Wafin (mišäärimurteella ilman ğ-kirjainta), arabialaisella kirjaimistolla   سەميغوللا وافا (İske imlâ; foneettinen versio).

Nimi tulee arabian kielestä. Etunimi tarkoittaa ”Allahin kuuntelija”, ja Wafa (venäläisen sukunimipäätteen kanssa Wafin) merkitsee lojaalisuutta.

Viitteet

Aiheesta muualla 
 Wafin - Digitaaliset arkistot - Kansalliskirjasto

Suomen tataarit
Suomalaiset kauppiaat
Vuonna 1909 syntyneet
Vuonna 1983 kuolleet